open-index/open-wikipedia-markdown huggingface dataset:
Kührst (Oortschop)

**Kührst** is en Oortschop in de Gemeen Geestland in’n Landkreis Cuxhoben in Neddersassen mit 1094 Inwahners. To de Oortschop höört blangen dat Dörp Kührst ok dat Dörp Alfst to.

## Geografie

De Naveroortschoppen sünd Beers in’n Noorden, Lintig in’n Oosten, Ringst in’n Süüdoosten, Sellst (Gemeen Schippdörp) in’n Süden, Elm in’n Westen un Drangst in’n Noordwesten.

## Historie

De Gemeen Kührst is 1968 ut de olen Gemenen Kührst un Alfst billt worrn.

An’n 1. April 1971 is de Gemeen Kührst Liddmaat von de eerste Samtgemeen Beers worrn. Dat hett aver blots bet to’n 1. März 1974 duurt, denn is Kührst Deel von de ne’e, gröttere Samtgemeen Beers worrn.

Kührst is to’n 1. Januar 2015 mit de annern Gemenen in de Samtgemeen Beers un de Stadt Langen to de Gemeen Geestland tohoopgahn. Kührst billt nu en Oortschop mit egen Oortsraad un Oortsbörgermeester binnen disse Gemeen.

## Politik

### Gemeenraad/Oortsraad

Liddmaten:
* 2014:
*: WG: Jens-Uwe Döscher, Hermann Hanewinkel, Carl Hildebrandt, Marco Hüttmeyer, Dennis Knackstedt, Heino Schween, Ewald Wiesner
* 2016:
*: CDU: Hermann Hanewinkel, Ewald Wiesner
*: WG: Jens-Uwe Döscher, Carl Hildebrandt, Marco Hüttmeyer, Dennis Knackstedt, Heino Schween

### Börgermeesters/Oortsbörgermeesters

Börgermeesters:

Oortsbörgermeesters:

### Wapen

Dat Wapen von de Oortschop un fröhere Gemeen wiest baven op roden Grund en sülvern Ekentelg mit söss Bläder un twee Eckern un ünnen op grönen Grund en sülvern Wellenband mit en swart Kahn dor op.

De twee Eckern staht för de twee Öörd, ut de sik de Gemeen billt hett. De rode Grund kummt ut dat Wapen von Alfst un de gröne Grund ut dat Wapen von Kührst. Dat Wellenband un de Kahn staht för den Haadler Kanaal, de an Kührst un Alfst langslöppt un för den Frachtverkehr dor op.

## Weblenken

* Websteed vun de Samtgemeen (hoochdüütsch)
The Virgin Suicides

**The Virgin Suicides** betekent

* *[[The Virgin Suicides (Roman)|The Virgin Suicides]]*, Roman vun den US-amerikaanschen Schriever Jeffrey Eugenides ut dat Johr 1993,
* *[[The Virgin Suicides (Film)|The Virgin Suicides]]*, Film to den Roman vun Sofia Coppola ut dat Johr 1999.
Eleonora Randolph Sears

**Eleonora Randolph Sears** (* 28. September 1881 in Boston, Massachusetts; † 16. März 1968 in Palm Beach, Florida) weer en US-amerikaansch Tennisspelerin.

De Dochter vun den Tennispionier Fred Sears un Nichte vun den amerikaanschen Tennismeester Richard Sears kunn bi de US-amerikaansch Meesterschapen, hüüd US Open, in’ Daamendüppel mit Hazel Hotchkiss Wightman 1911 un 1915 un mit Molla Mallory 1916 un 1917 winnen. In’t Eenzel verlor se dat Endspeel 1912 gegen Mary Kendall Browne. Tosätzlich wunn se 1916 ok noch dat Mixed-Finale tosommen mit Willis Davis. 1968 wurr se in de International Tennis Hall of Fame upnommen.

Neben Tennis weer se ok noch en good Riederin un Golfspelerin.

## Weblenken
* Eleonora Sears in der „International Tennis Hall of Fame“ (engelsch mit Bild)
K.u.k.

**k.u.k** (ok **k.&nbsp;u.&nbsp;k.**, roor ok *k.&nbsp;&&nbsp;k.*) is de Afkörten vun de Wöör **kaiserlich un königlich**. Düsse Beteken is in Öösterriek-Ungarn for all Institutschonen bruukt wurrn, de in beide Hälften vun dat Riek gemeensam bestahn hefft (also in de Gesamtmonarkie). 1867 weern ja in den Öösterrieksch-ungaarschen Utgliek dat Kaiserdom Öösterriek un dat Königriek Ungarn tohopenslaten wurrn. Anners wat is de Beteken *[[kaiserlich-königlich]]* (afkört k.&nbsp;k.).

Dat eerste *k* (kaiserlich) stunn for den Titel *[[Kaiser vun Öösterriek]]*, dat tweete *k* (königlich) for den Titel *Apostoolschen König vun Ungarn*. Beide Titels höörn to den Monarken ut dat Huus Habsborg-Lothringen. Dat *u* twuschen de beiden *k*s warrt vull utspraken. Korrekt mutt dat also heten ''„k[a] un k[a]“.
Jennifer Lien

**Jennifer Lien** (* 24. August 1974 in Chicago, USA) is en US-amerikaansche Schauspelersche.

## Leven un Wark
Lien hett al as Kind in’t Öller af 13 Johren in tallrieke Theaterstücken op de Bühne stahn, so as *[[Othello]]* oder *[[The Tempest]]*. Johren later hett se ok anfungen in Filmprodukschonen mittospelen. Ehrn eersten Dörbrook harr se mit de Sepenoper *Another World*, in de se twee Johr lang en Weetkind speelt hett.

In de Feernsehreeg *Star Trek: Voyager* hett se vun 1995 bit 1997 de Ocampa-Fro *Kes* dorstellt un is mit disse Rull internatschonal bekannt worrn. In de USA is se butendem ok as Synchroonsnackersche vun verschedene Tekentrick-Produkschonen bekannt.

Lien is mit Phil Hwang verheiraadt un hett 2002 en Söhn op de Welt bröcht. Mit sien Geboort hett Lien ehr künstlerische Loopbahn afbroken un en Studium afslaten, üm dorna as Nehrensberader to arbeiten.

## Filmografie (Utwahl)

## Weblenken

* Fan-Websteed (engelsch)
World Athletics

De **World Athletics** (*Weltlichtathletikverband*) is de Dackverband vun all natschonale Sportverbännen för Lichtathletik. Se is an’n 17. Juli 1912 op en Kongress in Stockholm vun Afsennte ut 17 Länner as *International Amateur Athletics Federation* (IAAF) grünnt worrn.

Opstunns höört 214 Liddmatenverbännen to World Athletics, de siet Oktober 1993 ehrn Sitt in Monaco hett. Vördem weer dat Büro in London ünnerbröcht. Präsident vun World Athletics is aktuell Sebastian Coe ut Grootbritannien, de dat Amt in’n August 2015 vun sien Vörgänger Lamine Diack övernahmen hett.

## Opgaven
Dat wichtigste Opgavenfeld vun de *International Association of Athletics Federations* is dat Standardideren vun Methoden to’n Tietmeten un vun Rekorden. World Athletics is butendem Utrichter vun tallrieke internatschonale Lichtathletik-Wettstrieden, so as de Lichtathletik-Weltmeesterschoppen (siet 1983). Bito föhrt un wohrt de IAAF de Listen vun de offiziellen Weltrekorden.

In’t Johr 1982 hett World Athletics ehr Statuten ännert, üm för de Athleten de Mööglichkeit intorichten, för jemehr Deelnahm an internatschonale Veranstalten Opwandsentschädigungen to kriegen. Bi den Kongress 2001 is denn as logischen Schritt de Begreep *[[Amateur]]* ut’n Naam streken worrn, un de Verband kreeg den Naam *International Association of Athletics Federations*.

As de Verband in’t Johr 2012 1000 Johr oolt worrn is, is en IAAF Hall of Fame inricht worrn. Dor warrt Athleten opnahmen, de nich mehr aktiv sünd un sik in jemehr aktive Loopbahn dör sünnere Leistungen uttekent hebbt. De Opnahm in de Hall of Fame gellt as de höchste Utteken vun den internatschonalen Lichtathletikverband.

## Veranstalten
De IAAF organiseert verschedene Veranstalten:
* Lichtathletik-Weltmeesterschoppen
* Lichtathletik-Hallenweltmeesterschoppen
* Crossloop-Weltmeesterschoppen
* Halfmarathon-Weltmeesterschoppen (2006 un 2007 as *Stratenloop-Weltmeesterschoppen* utdragen)
* Lichtathletik-Weltcup
* Diamond League

## Präsidenten
* Sigfrid Edström (Sweden) – 1912 bit 1946
* Lord Burghley (Grootbritannien) – 1946 bit 1976
* Adriaan Paulen (Nedderlannen) – 1976 bit 1981
* Primo Nebiolo (Italien) – 1981 bit 1999
* Lamine Diack (Senegal) – 1999 bit 2015
* Sebastian Coe (Senegal) – siet 2015

## Kontinentalverbännen
* Confédération Africaine d’Athlétisme (CAA)
* Asian Athletics Association (AAA)
* European Athletic Association (EAA)
* North American, Central American and Caribbean Athletic Association (NACAC)
* Oceania Athletic Association (OAA)
* Confederación Sudamericana de Atletismo (CONSUDATLE)

## Weblenken

* Offizielle Websteed vun de IAAF
* List vun de Weltrekorden

## Borns
Realunion

**Realunion** is, gegen de Personalunion over, de Tosamensluss vun twee sülvstännige Staten. Se warrt in de Verfaten vun beide Staten fastleggt un bedutt, dat de Staten nich blot en gemeensam Staatshööft hefft, man ok gemeensame Institutschonen. 

Bispeele sünd:

* De Realunion twuschen Sleswig un Holsteen vun 1460 af an (*[[up ewig ungedeelt]]*)
* 1509-1814 Realunion Däänmark-Norwegen
* 1569 Lubliner Union: De Personalunion twuschen dat Königriek Polen un dat Grootförstendom Litauen warrt umwannelt in de Adelsrepubliek Polen-Litauen (bit 1791)
* Vun 1707 af an Realunion twuschen England un Schottland (gegen de Personalunion over, de dor vun 1603 bit 1707 bestahn hett)
* 1800-1918 Realunion twuschen Däänmark un Iesland
* 1802-1810 Realunion twuschen de Förstendömer Salm-Salm un Salm-Kyrburg to dat Förstendom Salm
* 1809 Realunion twuschen de Förstendömer Sassen-Weimar un Sassen-Iesenack to Sassen-Weimar-Iesenack
* 1826-1920 Sassen-Coburg-Gotha as Realunion ut Sassen-Coburg un Sassen-Gotha
* 1815-1905 Realunion twuschen Sweden un Norwegen
* 1867-1918 Realunion Öösterriek-Ungarn up Grundlaag vun den Öösterrieksch-ungaarschen Utgliek
* 1958-1961 Vereenigte Araabsche Republiek (VAR) twuschen Ägypten un Syrien
Karkenkreis Hamborg-Oost

De evangeelsch-luthersche **Karkenkreis Hamborg-Oost** is en Karkenkreis in Hamborg. He höört bi’t Sprengel Hamborg un Lübeek von de Noordkark. To’n Karkenkreis Hamborg-Oost höört üm un bi 475.000 Liddmaten (bi en Inwahnertall von 1.527.000) in 116 Karkengemenen mit 160 Karken un 300 Pastoorn. Dor höört 3200 Mitarbeiders un 120 Kitas to. De Karkenkreis hett sien Seet in de Danziger Straat 15-17 in Hamborg-St. Georg.

## Historie

De Karkenkreis Hamborg-Oost is an’n 1. Mai 2009 billt worrn, as sik de Karkenkreise Oold-Hamborg, Horborg un Stormarn tohoopslaten hebbt.

## Geografie

De Karkenkreis Hamborg-Oost liggt in’n Oosten un Süden von Hamborg. Blots de Erlöserkark in Vohrndörp liggt in Neddersassen. Von de Hambörger Öörd höört Cranz nich bi’n  Karkenkreis Hamborg-Oost, man to de Gemeen von de St.-Martini-Kark in Eestbrügg (in’n Karkenkreis Stood). 

De Karkenkreis Hamborg-Oost grenzt in’n Noordwesten an’n Karkenkreis Ooldholsteen, in’n Noorden an’n Karkenkreis Plön-Sebarg (de beiden in’n Sprengel Sleswig un Holsteen), in’n Oosten an’n Karkenkreis Lübeek-Loonborg, in’n Süden an’n Karkenkreis Winsen un an’n Karkenkreis Hittfeld (de beiden in’n Sprengel Lümborg von de Evangeelsch-luthersche Landskark Hannover), in’n Westen op en kort Enn an’n Karkenkreis Stood (in’n Sprengel Stood von de Evangeelsch-luthersche Landskark Hannover) un an’n Karkenkreis Hamborg-West/Süüdholsteen.

## Bezirke in’n Karkenkreis Hamborg-Oost

De Karkenkreis is indeelt in söven Bezirke:

* Bezirk Alster-Oost
* Bezirk Alster-West
* Bezirk Bramfeld-Volksdörp
* Bezirk Horborg
* Bezirk Midd-Bardörp
* Bezirk Rahlstedt-Ahrensborg
* Bezirk Wandsbeek-Billdaal

## Präses

* 2009-: Wilfried Hartmann

## Weblenken

* Websteed von’n Karkenkreis (hoochdüütsch)
Dahlmer See

De **Dahlmer See** is en 1,1 km² groten Moorsee in’n Landkreis Cuxhoben. In’n Süüdoosten is de See mit’n Haalmer See verbunnen un över den Haalmer See ok mit’n Flögelner See. De Dahlmer See liggt kumplett in dat Naturschuulrebeed Ahlenmoor. Över Haalmer un Flögelner See flütt ok dat Water af, na’n Haadler Kanaal to.

Dat Noordwestöver verlannt bilütten, dat Süüdoostöver is mehr steil un fritt sik bilütten deper in dat Moor rin. De nächsten Öörd sünd Ahlen-Falkenbarg in’n Noorden un Flögeln in’n Süüdoosten.

An’t Över gifft dat en teihn Meter hogen Utkiektoorn, von den een de Natur bekieken kann.

In’n See gifft dat Boors, Brassen, Heekt, Karpen, Roodfedder, Rottoog un Zanner. An de Rannen steiht Reet, in dat allerhand Watervagels un ok enkelt Iesvagels in leevt.

## Weblenken
Stoltenberg

**Stoltenberg** is de Familiennaam von

* Annemarie Stoltenberg (* 1957), düütsche Schrieversche un Literaturkritikerin,
* Bryan Stoltenberg († 2013), US-amerikaanschen American-Football-Speler,
* Camilla Stoltenberg (* 1958), noorweegsche Epidemiologin,
* Christian Ulrich Stoltenberg (1707–1761), düütschen Jurist un Raadsherr in Lübeck,
* Fritz Stoltenberg (1855–1921), düütschen Maler,
* Gerhard Stoltenberg (1928–2001), düütschen Politiker (CDU),
* Hans Stoltenberg Lerche (1867–1920), noorweegschen Kunsthandwarker un Bildhauer,
* Hans Lorenz Stoltenberg (1888–1963), düütschen Sozioloog,
* Jason Stoltenberg (* 1970), austraalschen Tennisspeler,
* Jens Stoltenberg (* 1959), noorweegschen Ministerpräsident,
* Jochim Stoltenberg (* 1941), düütschen Journalist,
* Karin Stoltenberg (1931–2012), noorweegsche Politikersche,
* Klaus Stoltenberg (* 1967), düütschen Jurist,
* Ole Kristian Stoltenberg (* 1977), noorweegschen Biathlet,
* Peter Stoltenberg (* 1949), düütschen Politiker,
* Robert Stoltenberg (* 1965), noorweegschen Komiker, Schauspeler un Feernsehproduzent,
* Theodor Stoltenberg (1850–1937), düütschen evangeelsch-lutherschen Geistlichen un Proovst,
* Thorvald Stoltenberg (1931–2018), noorweegschen Politiker.

Dat is ok de hoochdüütsche Naam von

* Stoltenbarg, Gemeen in’n Kreis Plöön, Sleswig-Holsteen.
Zevener Volksbank

De **Zevener Volksbank** eG is en Volksbank mit Seet in Zeven. De Bank höört to’n Genossenschaftsverband un hett acht Filialen in dat Zentrum von’n Landkreis Rodenborg. Den Vörstand billt Werner Bruns un Jochen Johannsen, de Vörsitter von’n Opsichtsraad is Hans-Georg Bahlburg.

De BLZ is 241 615 94 un de BIC GENO DEF1 SIT. De Bilanzsumm weer an’n 31. Dezember 2011 462 Millionen Euro, de Inlagen weren 337 Millionen Euro un de Kunnenkredite 308 Millionen Euro. De Bank hett 159 Mitarbeiders un 10.940 Maten.

Blangen Zeven hett de Volksbank ok noch Filialen in Heeßel, Lauenbrüch, Narbn, Rhaar, Sürsen, Zittens un Tarms.

## Historie

### Volksbank Sürsen

De *Spoor- un Dorlehnskass Sürsen* is an’n 6. Januar 1912 grünnt worrn un hett 1974 den ne’en Naam Volksbank Sürsen kregen. 1992 is se dör Fusion mit de Volksbank Zittens tohoopgahn.

### Volksbank Rhaar

De *Spoor- un Dorlehnskass Rhaar* is an’n 26. Mai 1906 grünnt worrn. Later hett se Volksbank Rhaar heten un 2000 denn dör Fusion Deel von de Zevener Volksbank worrn.

### Volksbank Heeßel

An’n 16. Februar 1881 is de *Vörschuß- un Spoorvereen för dat Kaspel Heeel* grünnt worrn. Later hett se Spoor- un Dorlehnskass Heeßel heten. An’n 11. April 1978 is se mit de Volksbank Narbn tohoopgahn un hett denn Volksbank Heeßel heten. 1998 is se dör Fusion mit de Volksbanken Zittens un Zeven Deel von de Zevener Volksbank worrn.

### Volksbank Zittens

De *Spoor- un Dorlehnskass Zittens* is an’n 26. Oktober 1937 indragen worrn. An’n 21. Juni 1973 hett se den ne’en Naam Volksbank Zittens eG kregen. 1988 is se denn dör Fusion Deel von de Volksbank Zeven worrn.

### Volksbank Narbn

De *Spoor- un Dorlehnskass* in Narbn is 1922 grünnt worrn. 1978 is se mit de Spoor- un Dorlehnskass Heeßel tohoopgahn to de Volksbank Heeßel.

### Volksbank Zeven

De *Gewarvbank Zeven* is an’n 1. Dezember 1926 grünnt worrn. Later hett se *Volksbank Zeven* heten un hett sik 1988 mit de Volksbank Zittens, 1998 mit de Volksbank Heeßel un 2000 mit de Volksbank Rhaar tohoopdaan. Dor is denn de hüdige Zevener Volksbank eG bi rutkamen.

Vörsitters von’n Opsichtsraad:

* 1926-1949: Diedrich Müller
* 1951-1959: Fritz Schwiebert
* 1959-1968: Otto Lühmann
* 1968-1981: Fritz Busse
* 1981-: Dietrich Jeschke

## Weblenken

* Websteed von de Volksbank (hoochdüütsch)
Winrich Kolbe

**Winrich „Rick“ Ernst Rudolf Kolbe** (* 9. August 1940 in Düütschland; † September 2012) weer en US-amerikaanschen Speelbaas un Produzent vun düütsche Afstammen.

## Leven un Wark
Kolbe is in Düütschland boren un hett 1968 de US-amerikaansche Staatsbörgerschop annahmen. Sien Loopbahn as Speelbaas un Produzent güng in de 1970er Johren bi Universal Pictures los.

Bekannt is Kolbe vör allen för sien Arbeiten an verschedene Feernsehregen ut dat *[[Star Trek|Star-Trek]]*-Universum, för de he üm un bi föfftig Folgen afdreiht hett. Butendem hett he ok bi annere bekannte Feernsehregen Regie föhrt, as to’n Bispeel *Magnum*, *Knight Rider*, *In the Heat of the Night* oder *24*. 2002 weer he as Speelbaas för de düütsche Filmprodukschoon *Ice Planet* anstellt.

Vun Oktober 2005 an hett Kolbe an’t Savannah College of Art and Design in Georgia Ünnerricht geven. Ut Grünnen vun de Gesundheit hett he sien Engagement 2007 wedder opgeven.

## Filmografie (Utwahl)

## Utteken
Winrich Kolbe ist 1995 mit den *[[Hugo Award]]* in de Kategorie *Best dramaatsch Präsenteren* uttekent worrn för sien Arbeit in de Feernsehreeg *Star Trek: The Next Generation*.

## Weblenken
* 
* Winrich Kolbe in’t Star-Trek-Wiki Memory Alpha 

## Borns
Garrett Wang

**Garrett Richard Wang** (Chineesch: 王以瞻; Wáng Yǐzhān; * 15. Dezember 1968 in Riverside) is en chineesch-US-amerikaanschen Schauspeler.

## Leven un Loopbahn
Wang is in Kalifornien boren worrn, man wegen de wesseln Arbeitssteden vun sien Vadder al fröh veel dör’t hele Land reist. De High School hett he in Memphis, Tennessee, afslaten. Dorna is de Familie opletzt na Los Angeles ümtogen. Dor hett he an de UCLA Asiaatsche Kultur studeert. Sien Professersche Jenny Rountree hett em dorto dorop bröcht, sien schauspelerisch Talent wieter to verfolgen.

Vördem he bekannt worrn is, hett Wang toeerst in eenige Warfspots mitarbeit un speel an’t Theater. 1994 hett he en Gastrull kregen in den Pilotfilm to de Feernsehreeg *American Girl*. Dat glieke Johr harr he sien Dörbrook in de Star-Trek-Reeg *Star Trek: Voyager*, in de he den jungen Brüchen-Offizeer *Harry Kim* speel. He hett in vele unafhangige Filmen mitwirkt över de Johren. In’t Johr 1997 is he vun’t People Magazine ünner de *50 schönsten Minschen vun de Welt* wählt worrn. 2001 weer he vun E! to de *20 coolsten Junggesellen* tellt.

2007 weer Wang noch mol för Star Trek vör de Kamera, ditmol in de Rull *Garan* för den Fanfilm *[[Star Trek: Of Gods And Men]]*, bi den Tim Russ Speelbaas weer. En wieter’t Fan-Projekt is för 2013 ünner den Titel *Star Trek: Renegades* plaant, in den he wedder as *Harry Kim* optreden schall – wedder ünner de Regie vun Tim Russ.

## Filmografie (Utwahl)

## Weblenken
Veikko Kankkonen

**Esa Veikko Antero Kankkonen** (* 5. Januar 1940 in Sotkamo, Finnland) is en ehmalger finnisch Skispringer.

He weer 1963/64 un 1965/66 Gesamtsieger vun de Veerschanzentournee. Bi de Olympisch Winterspelen 1964 in Innsbruck wunn he de Goldmedaille up de Normalschanze (in Seefeld) un de Sülvermedaille up de Grootschanze (an’ Bergisel). Wiel de Nordisch Skiweltmeesterschapen in dat Johr in’ Rahmen vun de Olympischen Spelen utdragen wurrn, wurr Kankkonen so togliek ok Weltmeester bzw. Viezweltmeester. In dat sülvig Johr kreeg he ok de Holmenkollen-Medaille.

Bi de Olympisch Winterspelen 1968 weer he de Flaggendräger vun de finnisch Mannschap, kunn aber kien Medaillen winnen.

## Weblenken
* FIS-Biographie
* Kankkonen in de Datenbank vun Sportsreference.com (engelsch)
Au-Geest-Gymnasium Harsfeld

Dat **Au-Geest-Gymnasium Harsfeld** is en Gymnasium in Harsfeld in’n Landkreis Stood mit üm un bi 950 Schölers in 36 Klassen un 65 Schoolmeesters (Stand Schooljohr 2011/2012).

De School nimmt de Schölers op, de von de Grundscholen Rosenborn, Feldbusch (all beid in Harsfeld), Ohlers, Bargst, Wiegersen un Kutenhult-Mulsen na Gymnasium wesselt. Von dat Schooljohr 2018/2019 af an höört ok de Grundschool Bliersdörp-Nottensdörp to’n Schoolbezirk.

## Historie

Dat Gymnasium Harsfeld is 2004 grünnt worrn. De eerste Schooldag weer de 19. August 2004, dor noch in de Rüüm von de vörherige Orientierungsstufe von dat Schoolzentrum Harsfeld. To Anfang hett dat blot en 5. un 6. Klass mit 190 Schölers geven, de högeren Klassen sünd denn eerst mit de Tied tokamen.

In dat Schooljohr 2005/2006 harr dat Gymnasium 346 Schölers un 21 Schoolmeesters. To dat Schooljohr 2006/2007 is denn ok dat egene Schoolgebüüd trech worrn, dat 16 Millionen Euro köst harr. Dat Gebüüd het 34 Klassenrüüm, 16 Fackrüüm, en Forum un en Bökeree.

Dor harrn denn ok de Klassen 9 un 10 Platz in, de vörher in dat Athenaeum in Stood Ünnerricht harrn, un de School harr denn 620 Schölers. Dat eerste Abitur hett dat 2010 geven.

Mit Anfang von dat Schooljohr 2012/2013 driggt de School, de vörher blots *Gmnasium Harsfeld* heten hett, den ne’en Naam Au-Geest-Gymnasium Harsfeld.

## Schoolbaas

* 2004–31. Juli 2018: Johann Book
* 1. August 2018–: Ute Appelkamp

## Schöleruttuusch

Siet September 2006 besteiht ene Partnerschop mit dat Collège Les Fontaines in Thouarcé (Frankriek), bi de ll twee Johr Schölers uttuuscht warrt.

## Weblenken

* Websteed von dat Gymnasium Harsfeld (hoochdüütsch)
Tom Berenger

**Tom Berenger** (börgerlich: *Thomas Michael Moore*; * 31. Mai 1949 in Chicago, Illinois) is en US-amerikaanschen Schauspeler, de vör allen dör sien Rullen in Actionfilmen bekannt worrn is.

## Leven un Wark
Berenger is de Söhn vun en irische kathoolsche Familie ut Chicago. Sien Vadder weer Verköper vun Druckeree-Maschienen, sien Mudder weer Huusfro. To de Familie höört noch en öllere Süster. He hett de *Rich East High School* besöcht. Sien besten Fründ ut de Tiet harr den Naam Behringer, wat em Johren later to sien Künstlernaam inspireert hett. An de Universität vun Missouri hett Berenger Journalismus studeert, hett sik denn aver – nadem he de Hööftrull in dat Theaterstück *[[Who’s Afraid of Virginia Woolf]]* speelt harr – op en Loopbahn in de Schauspeleree kunzentreert.

Eerst hett he in lütte Theatergruppen speelt un töög denn in de 1970er Johren na New York City üm, woneem he ok en Schauspeelschool besöcht hett. Mit verschedene Nevenberopen hett he sik över Water hollen. 1976 hett he sien Leev ut de Jöögdtiet, Barbara Wilson, heiraat, mit de he twee Kinner hett. De Eh is aver 1985 wedder scheedt worrn. 1977 harr he Spood in en Nevenrull in *Looking for Mr. Goodbar*, man sien Dörbrook keem eerst in de 1980er Johren.

Bi Dreiharbeiten hett he sien tweete Fro, Lisa Williams, drapen, de he 1986 heiraden de. Ut disse Eh sünd dree Döchter tostannen kamen. Man, ok disse Eh is 1997 wedder scheedt worrn – angeevlich wegen de Neeg vun sien Fro to Scientology. Noch dat glieke Johr hett Berenger de Maskenbillnersche Patricia Alvaran heiraat. Mit ehr hett he ok en Dochter. 

Berenger hett an mehr as 80 Film- un Feernsehprodukschonen mitarbeit. He harr sogor en egene Produkschoonsfirma ünner den Naam *First Corps Endeavours*, de twüschen 1995 un 1997 dree vun sien Filmen produzeert hett, aver keen groten Spood bröcht hett. Grote Bekanntheit kreeg he dör sien Rull in *Platoon*, för de he mit den Golden Globe un ok mit en Oscart-Nomineeren ehrt weer. Annere naamhafte Filmen, in de he mitspeelt hett, weern to’n Bispeel *Born on the 4th of July* (1989), *Shattered* (1991) oder *Inception* (2010).

## Filmografie (Utwahl)

## Utteken
Tom Berenger weer bit hüüt (Stand: Januar 2013) ölven mol för bekannte Filmpriesen vörslahn, dorünner eenmol för den *[[Oscar]]* as *[[Oscar/Best Nevendorsteller|Best Nevendorsteller]]* för den Film *Platoon*. Wunnen hett he fief Prisen:
* 1987: den *[[Golden Globe]]* in de Kategorie *[[Golden Globe/Best Nevendorsteller|Best Nevendorsteller]]* för *Platoon*
* 1998: den *[[Lone Star Film & Television Award]]* in de Kategorie *Best Feernsehdorsteller* för *Rough Riders*
* 2000: den *[[Golden Boot Award]]*
* 2004: den *[[Bronze Wrangler]]* in de Kategorie *Rutragen echt oder fiktiv Drama* för *Peacemakers*
* 2012: den *Primetime [[Emmy]]* in de Kategorie *Rutragen Dorsteller in en Minireeg oder Speelfilm* för *Hatfields & McCoys*

## Weblenken
* 
* Literatur vun un över Tom Berenger in’n Katalog vun de Düütschen Natschonalbökeree
* Tom Berenger Online (engelsch)
Shadow of a Doubt

**Shadow of a Doubt** betekent

* *[[The Shadow of a Doubt]]*, US-amerikaanschen Stummfilm-Krimi ut dat Johr 1916,
* *[[Shadow of Doubt]]*, US-amerikaansche Kummedie ut dat Johr 1935,
* *[[Shadow of a Doubt (1943)|Shadow of a Doubt]]*, US-amerikaanschen Thriller vun Alfred Hitchcock ut dat Johr 1943,
* *[[Shadow of a Doubt (1991)|Shadow of a Doubt]]*, US-amerikaansche Feernsehdrama ut dat Johr 1991,
* *[[Shadow of a Doubt (1995)|Shadow of a Doubt]]*, US-amerikaanschen Feernsehkrimi ut dat Johr 1995,
* *[[Shadow of a Doubt (1998)|Shadow of a Doubt]]*, US-amerikaanschen Thriller ut dat Johr 1998.
Cutaway

**Cutaway** betekent

* Cutaway, Kleedaasch för Mannslüüd,
* Cutaway, en Utsporen an’n Korpus vun en Gitarr,
* *[[Cutaway (Film)|Cutaway]]*, US-amerikaanschen Actionfilm ut dat Johr 2000.
María-Teresa Torró-Flor

**María-Teresa Torró-Flor** (* 2. Mai 1992 in Villena) is en spaansch Tennisspelerin.

## Karriere
Hör bitherig Karrierehööchpunkt weer de Sieg mit hör Partnerin Garbiñe Muguruza Blanco in de Düppelkonkurrenz bi de Moorilla Hobart International an’ 12. Januar 2013.

Hör hööchste Platzeeren up de Tennis-Weltranglist weer bit jetzt Platz 47 (5. Mai 2014).

## Privates
Se is de Dochter vun den Ingenieur Francisco Torro un de sien Fru Marita Teresa Flor, de as Schoolmeestersche arbeit. Se hett noch een Süster. Mit veer (nah anner Borns mit söben) Johren hett se all anfungen, Tennis to spelen.

## Turniersiege
### Eenzel

### Düppel

## Weblenken
* WTA-Profil (engelsch)
* ITF-Profil (engelsch)
Lopinga achine

De ***Lopinga achine*** (düütsch Beteken: Gelbringfalter up Platt so völ as: Geelringfalter) is en Bottervagel (Dagfalters) ut de Familie vun de Eddelfalters (Nymphalidae).

## Markmalen
De Falter recken en Flögelspannwiet vun 50 bit 55 Millimetern. Se hebbt graubruun Flögelböversieden mit groot, swaart, dünn geel umrand Flecken dicht bi de Flögelränner.

(MHNT) Lopinga achine - Łapajówka Poland - male dorsal.jpg| *Lopinga achine* ♂   	
(MHNT) Lopinga achine - Łapajówka Poland - male ventral.jpg| *Lopinga achine* ♂   △ 	 


## Wor man de finnen kann
Se kommt in Europa, Russland, in’ Norden vun Middelasien un in Japan blots lokal un vereenzelt vör. Se leevt an lütt Waldlichtungen mit Buschwark un in Heegen an  Waldrändern. Man find de sowohl up fuchtig as ok up dröög Boden, de basisch oder nich basisch ween könnt. Se sünd mit hör Populatschonen an völ Stäen stark rücklöpig; Dat hannelt sück um en stenöke Dagfalteroord bun Loofwäldern mit en bestimmten  Grasünnerwuchs, de selten funnen wurr, de an klimatisch begünstigten Stellen gelegentlich aber ok an Nadelwaldrändern leevt.

## Floogtiet
De Deerten fleegen in een Generatschoon vun Anfang Juni bit Enn’ Juli.

## Nehren vun de Ruupen
De Ruupen nehren sück vun de Blööt vun de Fieder-Zwenke (*Brachypodium pinnatum*) un vun Wald-Zwenke (*Brachypodium sylvaticum*).

## Born
### Enkeld Nahwiesen


### Literatur
* Hans-Josef Weidemann: *Tagfalter: beobachten, bestimmen*, Naturbuch-Verlag Augsborg 1995, ISBN 3-89440-115-X

## Weblenken

* Lepiforum e. V. Taxonomie un Fotos
* Lopinga achine bi Fauna Europaea
* Land Salzburg, Naturschutz: Gelbringfalter
* www.schmetterling-raupe.de
* Moths and Butterflies of Europe and North Africa (engelsch)
Vrahovice

**Vrahovice** () is en Oortsdeel vun de Stadt Prostějov, Okres Prostějov, in dat Olomoucký-Rebeet in Tschechien.

## Historie
Dat Dörp wurr 1337 eerstmals in en Oorkunn nömmt. Dat Woort "vrah" bedüüd "Feind" in dat Olttschechisch.  

## Literatur
Gregor Wolny. Die Markgraftschaft Mähren, topographisch, statistisch und historisch geschildert. V. Band. Olmützer Kreis. Brünn 1839, S. 536-537.(hoochdüütsch)

## Weblenken

* Vrahovice.eu (tschechsch)
Robert Beltran

**Robert Adame Beltran** (* 19. November 1953 in Bakersfield, Kalifornien) is en US-amerikaanschen Schauspeler vun mexikaansch-indiaansche Afstammen.

## Leven un Wark
Beltran hett an de California State University, Fresno studeert, woneem he en Afsluss in Theaterwetenschoppen maakt hett. Sien eerste Film rull harr he 1981 in *Zoot Suit* un hett dorna in verschedene Filmen speelt, so as *Gaby: A True Story* (1987), *Bugsy* (1991) oder *Nixon* (1995). Weltwiet bekannt worrn is he in sien Rull as *Commander Chakotay* in de Star-Trek-Reeg *Voyager*.

Blangen sien Arbeit bin Film hett Beltran ok aktiv an’t Theater speelt un sogor de „East LA Classic Theater Group“ grünnt.

## Filmografie (Utwahl)

## Utteken
Bit hüüt (Stand: Januar 2013) weer Beltran veermol för Filmpriesen vörslahn. Uttekent weer he blots eenmol, neemlich 1997 mit den *[[Golden Eagle Award]]* in de Kategorie *Rutragen Dorsteller in en Feernsehreeg* för sien Rull in *Star Trek: Voyager*.

## Theaterstücken
* 1979: California Shakespeare Festival
* 1980: Bard in the Box Tour
* 1980: La Pastorela
* 1981: A Midsummer Night’s Dream
* 1981: Taming of the Shrew
* 1981: Romeo and Juliet
* 1981: Hamlet
* 1981: Henry IV, part 1 and Henry IV, part 2
* 1983: Corridos
* 1985: The Quartered Man
* 1986: I Don’t Have To Show You No Stinkin’ Badges
* 1987: Stars In The Morning Sky
* 1988: A Burning Beach
* 1989: Macbeth
* 1991: Widows
* 1993: A Touch Of The Poet
* 1997: Hamlet
* 2003: The Big Knife

## Weblenken
* 
* Offizielle Websteed vun Robert Beltran (engelsch)
Karkenkreis Cuxhoben

De evangeelsch-luthersche **Karkenkreis Cuxhoben** is en Karkenkreis in Neddersassen. He höört bi’t Sprengel Stood von de Evangeelsch-luthersche Landskark Hannover. To’n Karkenkreis Cuxhoben höört üm un bi 28.000 Liddmaten in 10 Kaspels. Supperndent is Jörg Meyer-Möllmann. He hett sien Seet in Cuxhoben.

## Geografie

De Karkenkreis Cuxhoben liggt in’n Noordoosten von Neddersassen. Dat Rebeed is de Noordspitz von’n Landkreis Cuxhoben.

De Karkenkreis Cuxhoben grenzt in’n Süüdoosten an’n Karkenkreis Hadeln un in’n Süüdwesten an’n Karkenkreis Wersermünn. Güntsiet de Elv liggt de Karkenkreis Dithmarschen (in’t Sprengel Sleswig un Holsteen von de Noordkark).

## Geschicht

De Karkenkreis hett bet 1977 to de Evangeelsch-Luthersche Kark in’n Hambörgschen Staat tohöört un is denn Deel von de Landskark Hannover worrn (uttuuscht gegen den Karkenkreis Horborg, de von Hannover an de ne’e Noordelvsche Evangeelsch-Luthersche Kark wesselt is). Dor sünd denn ok de Karkengemenen Olenbrook un op de Worth bi von’n Karkenkreis Hadeln an’n Karkenkreis Cuxhoben wesselt.

## Supperndenten

* 1975-1991: Jürgen Rabe
* 1. September 1995-April 2009: Almuth von der Recke
* April 2009-Enn 2009: Andreas Wesselmann-Mahler (kommissarsch)
* Enn 2009-: Jörg Meyer-Möllmann

## Karkengemenen in’n Karkenkreis Cuxhoben

* Emmaus-Kark in Cuxhoben
* Gnadenkark in Cuxhoben
* Petri-Kark in Cuxhoben
* Gertrud-Kark in Döös
* Abundus-Kark in Groden
* Nicolai-Kark in Olenbrook
* Krüüzkark in Olenwoold
* Martin-Kark in Ritzbüttel
* Johannes-Kark in Sahlenborg
* Jacobi-Kark op de Worth

## Weblenken

* Websteed von’n Karkenkreis (hoochdüütsch)
Karkenkreis Veern

De evangeelsch-luthersche **Karkenkreis Veern** is en Karkenkreis in Neddersassen. He höört bi’t Sprengel Stood von de Evangeelsch-luthersche Landskark Hannover. To’n Karkenkreis Veern höört üm un bi 70.000 Liddmaten op en Rebeed von 787,7 km² in 23 Kaspels. Supperndent is Elke Schölper. De Karkenkreis hett sien Seet in de Strukturstraat 12 in Veern.

## Geografie

De Karkenkreis Veern liggt in’t Zentrum von Neddersassen. Dat Rebeed is de Landkreis Veern.

De Karkenkreis Veern grenzt in’n Noorden an’n Karkenkreis Oosterholt, in’n Noordoosten an’n Karkenkreis Rodenborg, in’n Süüdoosten an’n Karkenkreis Wasra (in’n Sprengel Lümborg), in’n Süüdwesten an’n Karkenkreis Syke-Hejen (in’n Sprengel Ossenbrügge) un in’n Noordwesten an dat Rebeed von de Breemsche Evangeelsche Kark.

## Geschicht

Bet 1936 hett de Karkenkreis to’n Sprengel Stood tohöört un is denn Deel von’n ne’en Sprengel Veern-Hejen worrn. De Sprengel is 1956 wedder oplööst worrn un Veern keem trügg an’n Sprengel Stood.

## Supperndenten

* 1971-Juli 1986: Johannes Künkel
* Februar 1987-: Peter Tidow
* 2001-2011: Dieter Rathing
* 2011-: Elke Schölper

## Karkengemenen in’n Karkenkreis Veern

* Laurentius-Kark in Achem
* Kark to’n goden Heer in Ädelsen
* Kark in Bauen
* Kark in Blenner
* Sigismund-Kark in Dauben
* Cosmae-un-Damiani-Kark in Dörbern
* Petri-Kark in Eiten
* Leevfroon-Kark in Hu’e
* Michaelis-Kark in Intschen
* Petri-Kark in Kerklinneln
* Cosmas-un-Damian-Kark in Lunsen
* Kark in Öste
* Christophorus-Kark in Otterbarg
* Martin-Kark in Otterst
* Lukas-Kark in Postdörp
* Andreas-Kark in Rier
* Maria-Magdalenen-Kark in Thänhusen
* Doom in Veern
* Andreas-Kark in Veern
* Johannis-Kark in Veern
* Nikolai-Kark in Veern
* Annen-Kark in Wessen
* Jacobi-Kark in Wittloh

## Weblenken

* Websteed von’n Karkenkreis (hoochdüütsch)
Karkenkreis Bremerhoben

De evangeelsch-luthersche **Karkenkreis Bremerhoben** is en Karkenkreis in Bremerhoben un Neddersassen. He höört bi’t Sprengel Stood von de Evangeelsch-luthersche Landskark Hannover. To’n Karkenkreis Bremerhoben höört üm un bi 48.560 Liddmaten in 15 Kaspels. Supperndentin is Susanne Wendorf-von Blumröder. De Karkenkreis hett sien Seet in Bremerhoben.

## Geografie

De Karkenkreis Bremerhoben liggt in’n Noorden von Neddersassen. Dat Rebeed is de Stadt Bremerhoben un enkelte Öörd in Neddersassen ümto. Blots de Grote Kark höört bi de Breemsche Evangeelsche Kark.

De Karkenkreis Bremerhoben grenzt in’n Noorden, Oosten un Süden an’n Karkenkreis Wersermünn. Güntsiet de Werser in’n Westen liggt de Karkenkreis Wersermasch von de Evangeelsch-luthersche Kark in Ollnborg.

## Geschicht

De Karkenkreis is 1940 billt worrn, as de Karkenkreise Geestmünn, Leh un Land Wusten oplööst un op de Karkenkreise Bremerhoben, Wersermünn-Süüd un Wersermünn-Noord nee opdeelt worrn sünd.

## Supperndenten

* ~1947: Wilhelm Wendebourg
* 1980–2005: Michael Ratschow
* 2006–: Susanne Wendorf-von Blumröder

## Karkengemenen in’n Karkenkreis Bremerhoben

* Christus-Kark in Geestmünn
* Marien-Kark in Geestmünn
* Matthäus-Kark in Geestmünn
* Petrus-Kark in Gröönhööv
* Dionysius-Kark in Leh
* Michaelis-un-Paulus-Kark in Leh
* Lukas-Kark in Leherheid
* Markus-Kark in Leherheid
* Krüüzkark in Midd
* Martin-Kark in Schippdörp
* Johannes-Kark in Speckenbüttel
* Opstahns-Kark in Suurheid
* Zion-Kark in Weddewarden
* Dionysius-Kark in Wulsdörp
* Martin-Luther-Kark in Wulsdörp

## Weblenken

* Websteed von’n Karkenkreis (hoochdüütsch)
Karkenkreis Rodenborg

De evangeelsch-luthersche **Karkenkreis Rodenborg** is en Karkenkreis in Neddersassen. He höört bi’n Sprengel Stood von de Evangeelsch-luthersche Landskark Hannover. To’n Karkenkreis Rodenborg höört üm un bi 68.000 Liddmaten in 16 Kaspels. Supperndent is Hans-Peter Daub. He hett sien Seet in Rodenborg.

## Geografie

De Karkenkreis Rodenborg liggt in’t Zentrum von Neddersassen. Dat Rebeed is dat Süüdenn von’n Landkreis Rodenborg un en Deel in’n Noorden von’n Heidkreis.

De Karkenkreis Rodenborg grenzt in’n Noordoosten an’n Karkenkreis Hittfeld un’n Karkenkreis Winsen, in’n Oosten an’n Karkenkreis Soltau, in’n Süden an’n Karkenkreis Wasra (de veer in’n Sprengel Lümborg), in’n Süüdwesten an’n Karkenkreis Veern, in’n Westen an’n Karkenkreis Oosterholt-Scharmbeek un in’n Noordwesten an’n Karkenkreis Bremervöör-Zeven.

## Supperndenten

* 1878-1895: Adolph Kottmeier
* -1998: Gerhard Chrzanowski
* 1. September 1998-2003: Burghard Krause
* 1. Juni 2003-: Hans-Peter Daub

## Karkengemenen in’n Karkenkreis Rodenborg
 
* Marien-Kark in Ahusen
* Hillig-Krüüz-Kark in Brookel
* Tönjes-Kark in Fintel
* Fredenskark in Häbe
* Johannes-de-Döper-Kark in Horß
* Bartholomäus-Kark in Karkwals
* Martin-Luther-Kark in Lauenbrüch
* Bartholomäus-Kark in Neenkerken
* Michael-Kark in Rodenborg
* Opstahns-Kark in Rodenborg
* Stadtkark in Rodenborg
* Kark to’n goden Heer in Rodenborg
* Lucas-Kark in Scheeßl
* Een-Welt-Kark (Markus-Karkengemeen) in Snevern
* Peter-un-Paul-Kark in Snevern
* Georg-Kark in Söttmer
* Johannis-Kark in Visselhöövd

## Weblenken

* Websteed von’n Karkenkreis (hoochdüütsch)
Karkenkreis Wersermünn-Noord

De evangeelsch-luthersche **Karkenkreis Wersermünn-Noord** weer en Karkenkreis in Neddersassen. He hett bi’n Sprengel Stood von de Evangeelsch-luthersche Landskark Hannover höört. To’n Karkenkreis Wersermünn-Noord hebbt toletzt üm un bi 30.500 Liddmaten in 17 Kaspels höört. He harr sien Seet in Dorum.

## Geografie

De Karkenkreis Wersermünn-Noord leeg in’n Noordoosten von Neddersassen. Dat Rebeed weer de Noorden von’n Landkreis Cuxhoben (ahn dat Stadtrebeed von Cuxhoben sülvs).

De Karkenkreis Wersermünn-Noord hett in’n Noorden an’n Karkenkreis Cuxhoben grenzt, in’n Oosten an’n Karkenkreis Hadeln, in’n Süüdoosten an’n Karkenkreis Bremervöör-Zeven, in’n Süden an’n Karkenkreis Wersermünn-Süüd un in’n Süüdwesten an’n Karkenkreis Bremerhoben. Güntsiet de Werser in’n Süüdwesten leeg de Karkenkreis Wersermasch von de Evangeelsch-luthersche Kark in Ollnborg.

## Geschicht

De Karkenkreis is 1940 billt worrn, as de Karkenkreise Geestmünn, Leh un Land Wusten oplööst un op de Karkenkreise Bremerhoben, Wersermünn-Süüd un Wersermünn-Noord nee opdeelt worrn sünd.

De Karkenkreis is to’n 1. Januar 2013 mit’n Karkenkreis Wersermünn-Süüd dör Fusion tohoopgahn un billt nu den Karkenkreis Wersermünn.

## Supperndenten

* ~1960: Hans Philipp Meyer
* 1996–Mai 2011: Siegfried Bochow
* August 2012–31. Dezember 2012: Heike Burkert

## Karkengemenen in’n Karkenkreis Wersermünn-Noord

* Jakobi-Kark in Beers
* Peter-un-Paul-Kark in Cappel
* Dionysius-Kark in Debst
* Urbanus-Kark in Dorum
* Leevfroon-Kark in Elm
* Pauli-Kark in Flögeln
* Petri-Kark in Langen
* Pankratii-Kark in Millm
* Katharinen-Kark in Misselwarden
* Marien-Kark in Mulsen
* Hillig-Krüüz-Kark in Niewohl
* Kark to’n goden Heer in Noordholt
* Matthäus-Kark in Padingbüttel
* Fabian-Kark in Ringst
* Dietrich-Bonhoeffer-Kark in Spaden
* Georg-Kark in Spiek
* Willehadi-Kark in Wremen

## Literatur

* *50 Jahre Kirchenkreis Wesermünde-Nord: Festschrift zum 50jährigen Bestehen des Kirchenkreises Wesermünde-Nord.* 1990

## Weblenken

* Websteed von’n Karkenkreis (hoochdüütsch)
Karkenkreis Wersermünn-Süüd

De evangeelsch-luthersche **Karkenkreis Wersermünn-Süüd** weer en Karkenkreis in Neddersassen. He hett bi’n Sprengel Stood von de Evangeelsch-luthersche Landskark Hannover höört. To’n Karkenkreis Wersermünn-Süüd hebbt toletzt üm un bi 30.000 Liddmaten in 14 Kaspels höört. He harr sien Seet in Beverst.

## Geografie

De Karkenkreis Wersermünn-Süüd leeg in’n Noordoosten von Neddersassen. Dat Rebeed weer de Süden von’n Landkreis Cuxhoben.

De Karkenkreis Wersermünn-Süüd hett in’n Noorden an’n Karkenkreis Wersermünn-Noord grenzt, in’n Oosten an’n Karkenkreis Bremervöör-Zeven, in’n Süden an’n Karkenkreis Oosterholt-Scharmbeek, in’n Westen güntsiet de Werser an’n Karkenkreis Wersermasch von de Evangeelsch-luthersche Kark in Ollnborg un in’n Noordwesten an’n Karkenkreis Bremerhoben.

## Geschicht

De Karkenkreis is 1940 billt worrn, as de Karkenkreise Geestmünn, Leh un Land Wusten oplööst un op de Karkenkreise Bremerhoben, Wersermünn-Süüd un Wersermünn-Noord nee opdeelt worrn sünd.

De Karkenkreis is to’n 1. Januar 2013 mit’n Karkenkreis Wersermünn-Noord dör Fusion tohoopgahn un billt nu den Karkenkreis Wersermünn.

## Supperndenten

* 1965–1976: Werner Schröder
* 1992–: Christoph Bölsing
* 2001–Januar 2010: Dieter Brandes
* August 2012–31. Dezember 2012: Heike Burkert

## Karkengemenen in’n Karkenkreis Wersermünn-Süüd

* Fabian-un-Sebastian-Kark in Beverst
* Johannes-de-Döper-Kark in Bexhöv
* Jacobi-Kark in Braamst
* Hillige-Dree-Köngen-Kark in Bramel
* Marien-Kark in Büttel
* Martin-Luther-Kark in Hagen
* Marien-Kark in Lox
* Ansgari-Kark in Luunst
* Kark in Oolluunbarg
* Johannes-de-Döper-Kark in Saans
* Margarethen-Kark in Stotel
* Nicolai-Kark in Uthleer
* Marien-Kark in Weersbe
* Lucia-Kark in Wolsbuddel

## Literatur

* *Fünfzig Jahre Kirchenkreis Wesermünde Süd.* 1990

## Weblenken

* Websteed von’n Karkenkreis (hoochdüütsch)
Bundsautobahn 339

De **Bundsautobahn 339** (kort ok **BAB 339** oder **A&nbsp;339**) weer en ehmols plaante Autobahn in Noordrhien-Westfalen ööstlich vun Bad Öinusen, för den Fall dat de A&nbsp;30 bit na Hannober wieterboet worrn weer – so as oorsprünglich plaant. Se schüll en Läng vun ruchweg 5&nbsp;km hebben.

## Verloop un fröhere Plaan
De A&nbsp;339 is vundaag twüschen Räime un de B&nbsp;514 as Deel vun de A&nbsp;30 boet. De Afsnitt vun Däime bit Räime schall as Deel vun de Noordümfohrt vun Bad Öinusen jüst so as Deelstreck vun de A&nbsp;30 ümsett warrn.

Inst weer de Plaan, dat de A&nbsp;30 vun’t Dreeeck Diäme (wat vundaag as Anslusssteed Diäme plaant is) wieter na Hannober föhren schüll. De Verbinnen twüschen de A&nbsp;30 un de A&nbsp;2 schüll denn de A&nbsp;339 worrn wesen. De Plaan, de A&nbsp;30 an de hüütigen B&nbsp;65 langs bit na Hannober wietertoföhren is opletzt aver opgeven worrn, vunwegen dat dat mit de A&nbsp;2 al en Autobahnstreck twüschen Bad Öinusen un Hannober geven de.

## Weblenken
* Streckenbeschrieven vun de plaante A&nbsp;339
Karkenkreis Wersermünn

De evangeelsch-luthersche **Karkenkreis Wersermünn** is en Karkenkreis in Neddersassen. He höört bi’t Sprengel Stood von de Evangeelsch-luthersche Landskark Hannover. To’n Karkenkreis Wersermünn höört üm un bi 60.500 Liddmaten in 31 Kaspels. Supperndentin is Heike Burkert. De Karkenkreis hett sien Seet in Beers.

## Geografie

De Karkenkreis Wersermünn liggt in’n Noordoosten von Neddersassen. Dat Rebeed is de Landkreis Cuxhoben ahn de Rebeden von de Karkenkreise Cuxhoben un Hadeln.

De Karkenkreis Wersermünn grenzt in’n Noorden an’n Karkenkreis Cuxhoben, in’n Noordoosten an’n Karkenkreis Hadeln, in’n Oosten an’n Karkenkreis Bremervöör-Zeven un in’n Süden an’n Karkenkreis Oosterholt-Scharmbeek. Güntsiet de Werser liggt de Karkenkreis Wersermasch von de Evangeelsch-luthersche Kark in Ollnborg.

De Karkenkreis Bremerhoben is op dree Sieden von’n Karkenkreis Wersermünn ümgeven.

## Geschicht

De Karkenkreis hett sik to’n 1. Januar 2013 dör Fusion von de olen Karkenkreise Wersermünn-Noord un Wersermünn-Süüd billt.

## Supperndenten

* 1. Januar 2013-: Heike Burkert

## Karkengemenen in’n Karkenkreis Cuxhoben

* Jakobi-Kark in Beers
* Fabian-un-Sebastian-Kark in Beverst
* Johannes-de-Döper-Kark in Bexhöv
* Hillige-Dree-Köngen-Kark in Bramel
* Jacobi-Kark in Braamst
* Marien-Kark in Büttel
* Peter-un-Paul-Kark in Cappel
* Dionysius-Kark in Debst
* Urbanus-Kark in Dorum
* Leevfroon-Kark in Elm
* Pauli-Kark in Flögeln
* Martin-Luther-Kark in Hagen
* Petri-Kark in Langen
* Marien-Kark in Lox
* Ansgari-Kark in Luunst
* Pankratii-Kark in Millm
* Katharinen-Kark in Misselwarden
* Marien-Kark in Mulsen
* Hillig-Krüüz-Kark in Niewohl
* Kark to’n goden Heer in Noordholt
* Kark in Oolluunbarg
* Matthäus-Kark in Padingbüttel
* Fabian-Kark in Ringst
* Johannes-de-Döper-Kark in Saans
* Dietrich-Bonhoeffer-Kark in Spaden
* Georg-Kark in Spiek
* Margarethen-Kark in Stotel
* Nicolai-Kark in Uthleer
* Marien-Kark in Weersbe
* Lucia-Kark in Wolsbuddel
* Willehadi-Kark in Wremen

## Weblenken

* Websteed von’n Karkenkreis (hoochdüütsch)
Lüttmöhlen

**Lüttmöhlen** () is en lütt Oort in de Gemeen Loomst. Dat liggt in’n Landkreis Cuxhoben in Neddersassen.

## Geografie

Lüttmöhlen liggt an’n Rand von de Masch von de Oost.

In’n Oosten doot Lohmöhlen un Seth liggen, na Süüdoosten to Nindörpermoor. In’n Süüdwesten sünd Nindörp un Hollen. In’n Noordwesten liggt Loomst, na’n Noorden to op de anner Siet vun de L&nbsp;116 Hockmöhlen un in’n Noordoosten Ihlbeek.

## Historie

### Verwaltungsgeschicht

In de Franzosentied von 1810 bet 1814 hett de Oort to de Mairie Loomst in’n Kanton Bremervöör höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

Vör 1859 weer Lüttmöhlen in de Vaagdie Loomst von dat Amt Bremervöör un denn von 1859 bet 1885 in dat Amt Oosten. 1885 is dat an’n Kreis Neehuus gahn un 1932 an’n Kreis Land Hadeln. 1977 is dat denn Deel von’n Landkreis Cuxhoben worrn.

En egen Gemeen weer de Oort nich, dat hett jümmer bi Nindörp bitellt. De Gemeen Nindörp is denn an’n 1. Juli 1972 mit de Gemeenreform in Neddersassen Deel von de Gemeen Loomst worrn.

### Inwahners

### Religion

Lüttmöhlen is evangeelsch-luthersch präägt un höört to dat Kaspel von de Bartelmees-Kark in Loomst.

För de Kathoolschen is de St.-Ansgar-Kark in Warstood tostännig, de siet 2010 Deel von de Karkengemeen Hillig Geist in Stood is.

## Verkehr

Von Lüttmöhlen gifft dat lüttjere Straten na Seth, Nindörp un Loomst (mit Ansluss an de Bundsstraat 495). De nächste Bahnhoff is so bi teihn Kilometer weg de Bahnhoff Heckthusen (an de Nedderelvbahn Cuxhoben-Hamborg).

## Footnoten





## Weblenken
Giovanni Battista Sammartini

**Giovanni Battista Sammartini** (* 1700 oder 1701 in Mailand; † 15. Januar 1775 ok dor) weer to Leevtieden de maatgeven Komponist vun sien Heimatstadt.

## Leven
He weer Kapellmeester an mehreren Karken in Mailand un hett mit sien Stil Infloot up Christoph Willibald Gluck harrt, de he 1736 bit 1741 Ünnerricht geven hett. Gegen Enn' vun sien Leven, in de Johren 1770 un 1771, beleev he noch de Uptreden vun Wolfgang Amadeus Mozart in Mailand up de sien eerst Italienreis bi de sien Versöök, in Mailand en düersam  Anstellung to finnen.

## Wark
Sammartini schreev mehr as 70 Sinfonien un weer dormit en vun de bedüüdenst Vertreder vun de fröh Form vun disse Musikgattung. Doröver herut schreev he noch dree Opern, Concerti grossi, Karkenmusik un Kamermusik.

## Literatur
* Klaus Stübler, Christine Wolf: Harenberg Komponistenlexikon, Meyers Lexikonverlag,  Mannheim, 2004, ISBN 3-411-76117-2, Sieden 351f., 802f. 
* Karl H. Wörner: Geschichte der Musik, Vandenhoeck & Ruprecht, Chöttingen, 1993, ISBN 3-525-27812-8, Siet 346

## Weblenken
* Noten vun Giovanni Battista Sammartini in dat im International Music Score Library Project
* DNB-Katalog
* Personennaamdatei
Easy Virtue

**Easy Virtue** betekent

* *[[Easy Virtue (Drama)|Easy Virtue]]*, Theater-Drama vun Noël Coward ut dat Johr 1924,
* *[[Easy Virtue (1928)|Easy Virtue]]*, britisch Stummfilm-Drama vun Alfred Hitchcock ut dat Johr 1928,
* *[[Easy Virtue (2008)|Easy Virtue]]*, britische satirische Filmkummedie ut dat Johr 2008.
Rahmstörp

**Rahmstörp** () is en Dörp in de Gemeen Resbossel (Samtgemeen Hullnst) in’n Landkreis Horborg, Neddersassen.

## Geografie

So bi 500 Meter in’n Noorden von Rahmstörp flütt von West na Oost de Guldbeek langs un münnt so 1,5 Kilometer noordoosten von dat Dörp in de Eest.

De Naveröörd sünd Nindörp in’n Noorden, Doans in’n Noordoosten (de beiden in’n Landkreis Stood), Mesborg in’n Oosten, Wosbossel in’n Süüdoosten, Holtörp in’n Süden, Resbossel un Sounsiek in’n Süüdwesten un Guldbeek un Beekdörp in’n Noordwesten (de letzten dree wedder in’n Landkreis Stood).

## Historie

Bi dat Dörp hett dat veer Hünengräver ut de Jungsteentied geven.

In’n Eersten Weltkrieg sünd twee Soldaten ut Rahmstörp fullen oder vermisst.

### Verwaltungsgeschicht

In de Franzosentied von 1810 bet 1814 hett de Oort to de Mairie Hullnst in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1859 to de Vaagdie Hullnst von dat Amt Mesborg tohöört. Von 1859 bet 1885 weer dat in dat Amt Töst un von 1885 bet 1932 in’n Kreis Horborg. 1932 is dat Deel von’n ne’en un grötteren Kreis Horborg worrn.

De Oort höört siet dat 19. Johrhunnert to de Gemeen Resbossel to.

### Inwahnertall

### Religion

Rahmstörp is evangeelsch-luthersch präägt un höört to dat Kaspel von de Andreas-Kark in Hullnst.

För de Kathoolschen is de St.-Petrus-Kark in Bookholt tostännig.

## Kultur

En Denkmaal för de Fullenen ut de twee Weltkrieg’ steiht in Resbossel.

## Weertschop un Infrastruktur

### Verkehr

Rahmstörp liggt an de Kreisstraat 17, de in’n Westen na Guldbeek un bi Beekdörp an de Landsstraat 130 ran löppt un in’n Oosten na Mesborg an de L&nbsp;141 ran. In’n Süüdosten löppt de K&nbsp;62 na Hullnst. Ans gifft dat noch en lüttjere Straat na Resbossel in’n Süüdwesten.

De nächste Opfohrt op de Autobahn 1 (Afsnidd Hamborg–Bremen) is de Opfohrt 45 Hullnst an de L&nbsp;141 un is so bi söss Kilometer weg.

De nächste Bahnhoff is de Bahnhoff Buxthu an de Nedderelvbahn von Hamborg na Cuxhoben, de so bi teihn Kilometer weg is. Fröher harr dat Dörp ok en lüttjen Bahnhoff an de Bahnlien Bremervöör–Bookholt. An de Bahnlien hett dat von 1902 bet 1968 Personenverkehr geven.

### Scholen

De Grundschölers ut Rahmstörp gaht na de Grundschool Mesborg.

## Literatur

* Wilhelm Marquardt: *Chronik der Gemeinden Halvesbostel mit Holvede und Regesbostel mit Holtorfsbostel und Rahmstorf.* Christians, Hamborg 1989

## Footnoten
Rahmstorf

**Rahmstorf** is de Familiennaam von

* Stefan Rahmstorf (* 1960), düütschen Ozeanograaf un Klimaforscher.

**Rahmstorf** is ok de hoochdüütsche Naam von

* Rahmstörp, Dörp in de Gemeen Resbossel in’n Landkreis Horborg, Neddersassen.